En skarp kniv gjør matlagingen både morsommere og bedre. Men i mange norske kjøkken er skuffen full av kniver som verken virker gode eller skarpe.

– Folk har som regel for mange kniver som de tar for dårlig vare på. Har du i stedet en god kniv som du pleier godt, kan du bruke den til det meste, og den kan vare resten av livet, sier Karl-Magnus Edberg, kokkelærer på restaurantskolen i svenske Grythyttan.

Spørsmålet er hvilken kniv du skal kjøpe hvis du vil begynne på nytt. Testfakta har sammenliknet åtte forskjellige kokkekniver i ulike prisklasser på SP, Sveriges Tekniska Forskningsinstitut. Labben testet både skarphet som ny, hvor raskt kniven slites og hvor godt det går å skjerpe eggen igjen når den først er blitt sløv. I tillegg ble knivbladets styrke og fleksibilitet målt. Et brukerpanel vurderte hvordan knivene føltes i bruk.

Litt enkelt sagt finnes det to typer kniver: De som er virkelig skarpe som nye, slites raskt og mye, men som lett blir skikkelig skarpe igjen når de skjerpes. Så er det de som ikke påvirkes så mye, men som holder et jevnere nivå gjennom hele testprosedyren. Hvilken type som passer best for deg, kan være en smakssak og avhenge av hvor ofte du er villig til å finne frem brynet.

– At det er forskjell på hvor lette knivene er slite og skjerpe opp, kommer først og fremst an på hvor hardt stålet er, men også hvilke legeringer det er i stålet. Hvilken bryningsvinkel eggen har, spiller også inn, sier knivsliperen Johnny Hellergård på Slipkliniken i Stockholm.

– De fleste ønsker som regel en gyllen middelvei: En kniv som både er skarp og holder seg slik, samtidig som den ikke er for vanskelig å ståle opp.

Når resultatene fra de ulike delene av testen regnes sammen, viser det seg å være svært jevnt i toppen. Best i test er OBH Nordicas kniv. Den er skarpest av alle som ny og fortsatt skarpest etter slitetestene. På delt andreplass kommer knivene fra Mac og Chroma. Mac-kniven mister mest skarphet av alle de testede knivene under slitetestene, men blir også overlegent skarpest når den brynes opp igjen. Lavest karakter får knivene fra Lion Sabatier og Ikea. Som nye er de bare halvparten så skarpe som de skarpeste knivene i testen.

I tillegg til skarphet må den som velger kniv selvsagt også tenke på hvordan den føles å jobbe med. Noen foretrekker en lettere kniv, mens andre vil ha en med litt tyngde.

– Kniven må ligge godt i hånden. Den skal heller ikke være større enn hva du klarer å håndtere, sier Karl-Magnus Edberg.

– I stor grad handler det også om kyndighet. Og du blir dessverre ingen mesterkokk bare fordi du har en skarp kniv. Et tips er å kjøpe fem kilo løk sammen med den nye kniven og begynne å kutte. Til slutt får du taket på det.